Tampereen kaupunki myy Tampere-talon vierestä tontin hotellia varten. Kaupunginhallitus saa maanantaina päätettäväkseen tontin myynnin Suomen suurimmalle eläkevakuuttajalle Kevalle. Kaupungin tiedotteen mukaan tontin myyntihinta on 3,4 miljoonaa euroa.

Hotellihankkeesta järjestetyn kilpailun voitti vuonna 2014 SRV Rakennus Oy, Marriott International Inc ja Arkkitehtitoimisto ALA Oy. Kilpailualueena oli osa Tampere-talon tontista sekä tontin ja Kalevantien välinen puistoalue. Kuntien eläkevakuutus Keva liittyi kokoonpanoon keväällä 2017 sijoittajana ja tulevana hotellin- sekä hotellin tontin omistajana.

Kilpailulla haettiin kaupunkikuvallisesti hallittua, arkkitehtonisesti korkeatasoista ja Tampere-talon kanssa toimivaa kokonaisuutta, joka on sopusoinnussa Tampere-talon kanssa.

Hotellin ja Tampere-talon eri toimintojen on tarkoitus vahvistaa ja tukea toisiaan sekä muodostaa yhdessä monipuolinen tapahtumakeskus. Rakennettava hotelli toimii kiinteässä yhteistyössä Tampere-talon kanssa.

Asemakaava valmiina

Tampere käynnisti asemakaavan muutosprosessin jo kilpailun aikana. Asemakaava tuli lainvoimaiseksi maaliskuussa 2015 ja sen perusteella on muodostunut liike- ja majoituspalvelujen korttelialueelle rekisteröity tontti.

Tontin pinta-ala on 4 213 neliömetriä ja rakennusoikeus 8 300 kerrosneliömetriä.

Alun perin tavoitteena oli rakentaa hotelli vuosien 2015–2017 aikana. Suunnitelmissa oli 13-kerroksinen hotelli, jossa olisi 170 hotellihuonetta ja parkkipaikkoja edusaukion alla 127 autolle.